LT Europos Sąjungos oficialusis leidinys C 59/7

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2015/C 59/08)

Šiuo paskelbimu suteikiama teisė pateikti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

BENDRASIS DOKUMENTAS

NERETVANSKA MANDARINA

ES Nr. HR-PDO-0005–01225–8.5.2014

SKVN ( X ) SGN ( )

1. Pavadinimas

„Neretvanska mandarina“

2. Valstybė narė arba trečioji šalis

Kroatijos Respublika

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Švieži arba perdirbti vaisiai, daržovės ir grūdai

3.2. Produkto, kurio pavadinimas nurodytas 1 punkte, aprašymas

„Neretvanska mandarina“ yra likerinių mandarinų grupei (Citrus unshiu „Marcovitch“) priskiriamas mandarininio citrinmedžio vaisius. Pagal augalų sistematiką jis priklauso rūtinių (Rutaceae) šeimos citrusinių (Aurantioideae) pošeimio citrinmedžių (Citrus) genties mandarininio citrinmedžio (Citrus reticulata „Blanco“) rūšiai.

„Neretvanska mandarina“ vaisius (citrinvaisis) yra mėsingas, daugiaskiltis, su lengvai nuo minkštimo nusilupančia žievele. Valgomoji vaisiaus dalis sultinga, be sėklų, oranžinės spalvos, sudaryta iš lengvai viena nuo kitos atsiskiriančių skiltelių. „Neretvanska mandarina“ vaisių valgomojoje dalyje yra 15,50–26 mg/kg karotenoidų. Skonis rūgštokas, gaivus, su saldžiu prieskoniu, priklausomai nuo cukraus ir rūgšties santykio vaisiuje. Vaisiai būna paplokščios arba paplokščiai apvalios formos. Žievelės spalva kinta ir gali skirtis priklausomai nuo vaisiaus sunokimo. Pradėjusio nokti vaisiaus žievelė būna šviesiai žalia ir palaipsniui keičiasi: tampa gelsvos, auksinės ir galiausiai – vaisiui visiškai sunokus – oranžinės spalvos. Vaisiui būdingas švelnus, subalansuotas, gaivus aromatas, kuris tampa stiprus tik vaisių pažeidus arba nulupus ir išsiskyrus aromatiniams jo junginiams.

„Neretvanska mandarina“ kokybė nustatoma remiantis šiais parametrais:

— sulčių kiekis vaisiuje turi būti ne mažesnis negu 40 %;

— bendras rūgšties kiekis vaisiuje turi būti 0,7–1,3 %;

— mažiausias leistinas cukraus ir rūgšties santykis „Neretvanska mandarina“ vaisiuje yra 7:1 (bendras tirpios kietosios medžiagos kiekis/titruojamoji rūgštis);

— „Neretvanska mandarina“ vaisiaus dydis yra nuo 1-XX iki 4 dydžio.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Kiekvienas „Neretvanska mandarina“ auginimo etapas – pradedant dauginamosios medžiagos gavyba ir baigiant mandarinų derliaus nuėmimu – turi vykti 4 punkte nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Vaisiai renkami į 30 kg talpos dėžes (pakavimo dėžes), kurios kraunamos ant palečių ir pristatomos į prekybos ir paskirstymo centrus. Tuose centruose vaisiai toliau apdorojami laikantis šios procedūros: įvežant atliekama kokybės ir atsekamumo kontrolė, vaisiai nokinami (jei būtina), rūšiuojami pagal dydį, purškiami vašku, džiovinami, atvėsinami 5–8 °C temperatūroje, o proceso pabaigoje išvežant atliekama kokybės ir atsekamumo kontrolė. Ilgiausias leistinas „Neretvanska mandarina“ paruošimo rinkai laikas (nuo vaisių atvežimo į prekybos centrą laiko iki jų išsiuntimo laiko) yra 5 dienos arba 120 valandų.

3.6. Specialios produkto registruotu pavadinimu ženklinimo taisyklės

Produktą pateikiant rinkai, kiekviena produkto pakuotė turi būti aiškiai pažymėta nuoroda „Neretvanska mandarina“. Pavadinimo raidės dydžiu, tipu ir spalva (apipavidalinimu) turėtų labiau išsiskirti iš kitų žodžių ant pakuotės. Gatavo produkto deklaracijoje taip pat turi aiškiai išsiskirti žodžiai „Lot broj“ (partijos Nr.). Taip užtikrinamas atsekamumas ir galimybė bet kuriuo metu užmegzti ryšį su gamintoju.

4. Glaustas geografinės vietovės apibūdinimas

Neretvos slėnio, kuriame auginami „Neretvanska mandarina“, geografinė vietovė šiaurėje ribojasi su Bosnija ir Hercegovina, o pietuose – su Adrijos jūros pakrante. Pietuose, pietryčiuose ir šiaurės vakaruose Neretvos slėnio ribas žymi Dinarų kalnai. „Neretvanska mandarina“ auginimo vietovė apima Metkovičiaus, Opuzeno bei Pločės miestus ir Slivno, Norino Kulos ir Zažablės savivaldybes.

5. Ryšys su geografine vietove

Šios vietovės mikroklimatui įtakos turi šalia esanti jūra, sušvelninanti šaltų žiemų ir karštų vasarų temperatūrą. Remiantis 2002–2012 m. dešimtmečio duomenimis, vidutinė metinė temperatūra Neretvos slėnio teritorijoje yra 15,8 °C. Vidutinė žiemos temperatūra yra 7,25 °C. Itin reikšmingas biologinis klimatino veiksnys yra santykinis oro drėgnis. Taip pat labai svarbi oro temperatūra ir vėjas; visi šie veiksniai padeda užtikrinti reguliarią vegetatyvinio ir generatyvinio mandarinmedžių augimo laikotarpių kaitą. Vidutinis santykinis oro drėgnis (dešimties metų vidurkis) yra 69 %. Pagrindinė Neretvos slėnio ypatybė – vandens, ežerų ir upių gausa, taip pat vandentakių ir rankomis iškastų atvirų drenažo kanalų tinklas, suteikiantys slėniui savitumo hidrologiniu požiūriu. „Neretvanska mandarina“ plantacijos nuo natūralių atviro vandens šaltinių nutolusios ne daugiau kaip 500 metrų. Hidrologinės vietovės ypatybės lemia aukštą gruntinio vandens lygį ir padidėjusį santykinį oro drėgnį – tai ypač akivaizdu vaisiams nokstant (rugsėjo, spalio ir lapkričio mėnesiais). Tuo laikotarpiu vaisių kokybei labai svarbu, kad augalai gautų optimalų vandens kiekį. Neretvos slėnio dirvožemiui būdingos labai nevienalytės sudėties aliuvinės kilmės nuosėdinės uolienos. Kalbant apie dirvožemio struktūrą, dominuoja priesmėlis ir smėlingas priemolis. Didelis jų kapiliarumas sudaro palankias sąlygas augti mandarinams.

Dėl minėtų gamtinių vietovės, kurioje auginami mandarinai, ypatybių „Neretvanska mandarina“ vaisiai išsiskiria plona, lygia, lengvai nusilupančia žievele, juose nėra sėklų, o skiltelės lengvai atsiskiria viena nuo kitos.

Valgomoji vaisiaus dalis yra auksinės spalvos, o vaisiui sunokus tampa oranžinė. Taip yra dėl to, kad vaisiuose daug karotenoidų. Viena iš pagrindinių Neretvos regiono mandarinų savybių yra didelis karotenoidų kiekis valgomojoje vaisiaus dalyje. „Neretvanska mandarina“ vaisių tyrimo rezultatai patvirtino, kad karotenoidų koncentracija vaisiaus minkštime viršija vidurkį (V. Dragović-Uzelac et al. 2012.: Određivanje specifičnih svojstava neretvanske mandarine (Citrus reticulata L.) zbog zaštite geografskog podrijetla (GI); Maisto technologijų ir biotechnologijų fakultetas, Zagrebas). Be to, valgomoji „Neretvanska mandarina“ vaisiaus dalis išsiskiria dideliu kiekiu sulčių, sausosios medžiagos kiekiu ir cukraus bei rūgšties pusiausvyra, suteikiančia vaisiui ypatingų juslinių savybių: gaivų skonį ir išskirtinį kvapą. Auginti mandarinus plantacijose Neretvos slėnyje pradėta 1961 ir 1962 m. užbaigus melioracijos darbus. Pasak rašytinių bažnyčios dokumentų (saugomų Šv. Elijo parapijos raštinėje Metkovičiuje), „1971 m. nepaisant didelės sausros Neretvos slėnyje mandarinų užderėjo net apie 900 tonų.“ Taigi „Neretvanska mandarina“ yra savitas produktas, kurio ypatumams įtakos turi ne tik sąveika su aplinka (klimatas, vieta ir teritorija), bet ir ilgalaikė auginimo tradicija. Geografiniu požiūriu Neretvos slėnis yra vienas iš trijų šiauriausių Europos regionų, kuriuose auginami citrusiniai vaisiai. Tokia geografinė padėtis iš esmės lemia gamybos struktūrą, veislių ir poskiepių pasirinkimą, o tai turi įtakos pagrindiniams vaisiaus kokybės elementams. Visi komerciniai „Neretvanska mandarina“ įskiepiai įskiepyti į Poncirus trifoliata poskiepį. Šis nepakeičiamu laikomas poskiepis pasirinktas dėl pranašumų, turinčių tiesioginės įtakos kokybei ir ankstyvam vaisių užaugimui. Be to, kasdieniams oro temperatūros svyravimams (dieną ir naktį) didelį poveikį daro šalia esanti jūra. Svyravimai ypač akivaizdūs rudenį, kai jūros temperatūra dažnai gali viršyti aplinkos oro temperatūrą. Šie temperatūrų svyravimai turi tiesioginį poveikį vaisių spalvai, karotenoidų kiekiui jų minkštime ir vienodam ankstyvam jų subrendimui. Daugiau kaip 80 metų gyvuojanti ilgalaikė tradicija ir naujos patirties bei metodų taikymas pastarąjį dešimtmetį labai padėjo ne tik plėtoti mandarinų auginimą Neretvos slėnyje, bet ir gerinti jų kokybę. Nepaisant daugelio žemės ūkio technologijų pokyčių, išsaugoti visi pagrindiniai geografinei vietovei ir tradiciniam auginimui būdingi bruožai. Visų pirma tai reiškia, kad pagalbiniai techniniai procesai (genėjimas, vainiko formavimas, laukinių ūglių šalinimas, vaisių skynimas nuo jaunų sodinių) vis dar atliekami tiktai rankomis.

Nuoroda į paskelbtą produkto specifikaciją

(Šio reglamento 6 straipsnio 1 dalies antra pastraipa)

http://www.mps.hr/UserDocsImages/HRANA/NER%20MANDARINA/Izmijenjena%20Specifikacija%20proizvoda.pdf

(1) OL L 343, 2012 12 14, p. 1.